Rokiškis- Lietuvos kultūros sostinė

Literatūrinis bibliotekos ruduo

*Rokiškio Juozo Keliuočio viešosios bibliotekos direktorės pavaduotoja Daiva Vilkickienė*

2019-ųjų metų bibliotekos ruduo buvo derlingas kultūriniais susitikimais su aktore Birute Marcinkevičiūte ir birbynininku Egidijumi Ališausku (Poezijos ir muzikos improvizacijų vakaras „Tylos sodai“ ir B. Mar mono spektaklis „Žodžiai smėlyje“), aktore Valda Bičkute ir poetu Mindaugu Valiuku (Poezijos ir muzikos vakaras „Tik tau, tau vienam“). Jaukiomis „Poezijos ir gitaros improvizacijomis“ šildė ukmergiškiai – dainuojamosios poezijos atlikėjos Rima Žudienė ir Radvilė Kraujalytė bei poetas Albinas Kuliešis. Rokiškio miesto gimtadienio dieną bibliotekoje šurmuliavo Juozo ir Alfonso Keliuočių centro (toliau-centro) forumas, skirtas centro veiklos 15-osioms ir Rokiškio krašto kultūros žurnalo „Prie Nemunėlio“ (toliau – žurnalo) 30-osioms įsteigimo metinėms. Kalbėta apie „Naujosios Romuvos“ bičiulių klubą (VU Komunikacijos fak. docentė, dr. Jolanta Mažylė), pristatyta centro 15-iolikos metų veikla ir leidinio idėja (centro pirmininkė ir leidinio redaktorė Alicija Matiukienė). Jonavos, Radviliškio, Panevėžio, Pasvalio, Raseinių regionų kultūros leidinių redaktoriai, leidėjai pasidalijo patirtimi ir įžvalgomis. Forumo dalyvių pasisakymus apibendrino Spaudos, radijo ir TV rėmimo fondo tarybos pirmininkė Vaiva Žukienė. Iškilmingu forumo akcentu tapo XIII-osios Juozo Keliuočio literatūrinės premijos (diplomas ir piniginė premija) ir tautodailininko Vidmanto Zakarkos medžio drožinio įteikimas aktorei, literatūrinių programų kūrėjai Virginijai Kochanskytei. Renginyje dalyvavo ankstesnių metų J. Keliuočio literatūrinės premijos laureatai: vertėja Diana Bučiūtė, redaktorius Andrius Konickis, fotomenininkas Albinas Kuliešis, įspūdingu koncertu žavėjo vokalinė grupė „Bella Fa“ (vad. Rasa Šakalienė).

LITERATŪROS VINGIS

Medžiams numetus lapus jau spalio mėnesį, lapkritis Rokiškio krašte neliko „nuogas“ – Lietuvos kultūros sostinės literatūros vingis „Nuo žąsies plunksnos iki Nacionalinių premijų“ sklaidė liūdesį ir dabino dienų pilkumą įvairių literatūrinių renginių spalvom, darganas ir šaltį dengė šviesių ir šiltų emocijų srautu. Rokiškio Juozo Keliuočio viešoji biblioteka, kuravusi Kultūros sostinės literatūros mėnesio renginius, sukosi margų veiklų karuselėje. Kultūros sostinės renginiai peržengė miesto ribas ir su pliuso ženklu vingiavo literatūriniais Nemunėlio vingiais visame rajone, džiugindami ne tik miesto, bet ir kaimų bei miestelių gyventojus.

Lapkričio pradžia pakvipo Metų knygos rinkimuose dalyvaujančiomis naujomis knygomis kurias pristatė skaitytojos Aurika Aurylė ir Rita Kirstukaitė. Skambant Rudolfo Lymano muzikos mokyklos mokytojos Laimos Bieliūnienės dainai apie rudenį, susirinkusieji balsavo už labiausiai patikusią lietuvių autorių knygą.

VAIŽGANTO DIENA

Prasminga konferencija paminėtos kunigo, rašytojo Juozo Tumo-Vaižganto 150-osios gimimo metinės. Vaižganto asmenybės ir kūrybos slėpinius, kaip knygos puslapius, vėrė Rokiškio Juozo Tumo-Vaižganto gimnazijos moksleivių Literatūrinė-muzikinė kompozicija (vad. Jolanta Augulienė). Konferencijos pranešėjai (prof. Libertas Klimka, prof. Gitana Vanagaitė, prof. Dr. Roma Bončkutė, VU dėstytoja Aistė Kučinskienė, VDU lektorė Vitalija Truskauskaitė, Kretingos M. Daujoto progimnazijos mokytoja Aldona Kruševičiūtė) toliau sklaidė Vaižganto legendos ir tikrovės knygos puslapius, akcentuodami jo „tiesiakalbiškumą“ ir „žemaitiškumą“, asmenybės žavesį ir kūrybos aktualumą, tyrinėdami Vaižganto kūrinių inscenizacijas šiuolaikiniame Lietuvos dramos teatre. „Vaižgantas kaip viešpaties diena“ suspindo ir suskambo vaižgantiškais „deimančiukais“ ir „Alaušo varpais“ aktorių – Petro Venslovo ir Olitos Dautartaitės – spektaklyje.

SOFIJOS DIENA.

Sofijos Tyzenhauzaitės vardo rašytojų sąskrydyje visuomenei išsamiai pristatyta viena pirmųjų moterų rašytojų istorinėje Lietuvoje, rašiusių prancūzų kalba – Sofijos Tyzenhauzaitės de Šuazel-Gufjė ([pranc.](https://lt.wikipedia.org/wiki/Pranc%C5%ABz%C5%B3_kalba" \o "Prancūzų kalba) *Sophie de Choiseul-Gouffier*) ([1790](https://lt.wikipedia.org/wiki/1790)–[1878](https://lt.wikipedia.org/wiki/1878)) asmenybė ir kūrybinis palikimas. Žemaičių muziejaus ALKA vyr. muziejininkė Regina Bartkienė vaizdžiai atvėrė Sofijos Tyzenhauzaitės de Šuazel–Gufjė šeimos palikimą, esantį Žemaičių muziejuje „Alka“ (iš Platelių dvaro į muziejų patekę dokumentai, fotografijos, laiškai, dvaro žemių planai, dvaro daiktai, susiję su Šuazelių šeima ir Sofija), profesionali gidė ir knygos „Vilnius: meilės stotelės“ autorė Liuda Matonienė vedė Sofijos Tyzenhauzaitės laikų Vilniumi. Moterų vaidmenį istorijoje ir Sofijos Tyzenhauzaitės istorinius romanus nagrinėjo VU dėstytoja Brigita Spaičytė. Grafų Tyzenhauzų istorijos pėdsakais, remdamasis Vilniaus universiteto bibliotekos dokumentais, sekė VU bibliotekos darbuotojas Paulius Bagočiūnas. Daugeliui skaitytojų sukėlusi intriguojantį klausimą apie Sofijos ir imperatoriaus Aleksandro I santykius knygos „Imperatoriaus meilužė“ autorė Gina Viliūnė, atsakymą paliko atvirą, suteikusi kiekvienam pasirinkimo laisvę turėti savo nuomonę. Viso sambūrio pranešimų tematiką apjungė rašytoja, psichologė Jolita Herlyn (Vokietija) emocionaliai kalbėjusi apie Sofiją – kaip kūrėją, kaip motiną ir kaip žmogų, kurios gyvenimas ir kūryba buvo įtakojama laikmečio, padėties, supusios aplinkos ir asmeninių savybių. Kaip imperatoriaus karūna ir himnas meilei Literatūriniame-muzikiniame salone žėrėjo ir skambėjo Sofijos Tyzenhauzaitės jausmų atspindžiai, kuriuos profesionaliai perteikė aktorė Virginija Kochanskytė ir Kauno valstybinio muzikinio teatro solistai Kristina Siurbytė, Andrius Apšega ir pianistė Beata Vingraitė. Jausmai sklandė salės erdvėje, „kuteno“ klausytojų širdis ir drėkino skruostus.

NAUJŲ IR REKONSTRUOTŲ BIBLIOTEKOS PATALPŲ ATIDARYMAS

Rekonstruotų ir naujų bibliotekos patalpų atidarymo švente, sukvietusia gausų būrį kolegų iš kitų Lietuvos rajonų bibliotekų, rajono valdžios, kultūros, švietimo ir kitų įstaigų atstovų, skaitytojų ir pačių bibliotekininkų, išsipildė ilgai brandinta ir auginta bibliotekininkų svajonė, kad mieste būtų moderni ir jauki biblioteka. Šventės svečius pasitiko Juozo Kuraičio saksofonu atliekamos populiarios melodijos, renginį vedė charizmatiškoji Justė Jankauskaitė, o naujuoju bibliotekos pianinu iškilius klasikos kūrinius skambino Julius Paukštė.

SVEČIŲ DIENOS.

Naujoje parodų galerijoje „Autografas“ eksponuota žurnalisto Vlado Kasperavičiaus (Senieji Trakai) foto paroda „Angele sarge...", kurioje tik vienas „lyrinis herojus“, užkliuvęs už autoriaus širdies – Algimanto Sakalausko išdrožtas „Našlaitėlių globos Angelas“, esantis vienas iš Angelų kalvoje – netoli Trakų esančiame medinių angelų skulptūrų kalnelyje. Sodriais ir ryškiais potėpiais bibliotekos lankytojus stebino Lietuvos dailininkų sąjungos, Prancūzijos menininkų sąjungos namų nario, Obelių miesto garbės piliečio Rimvydo Pupelio tapybos darbų paroda.

Rokiškiui kaimynai kupiškėnai dovanojo vakarą „Diagnozė: Poetas“, skirtą poeto, literatūros kritiko, eseisto Valdemaro Kukulo 60-osioms gimimo metinėms. Į poeto kūrybą iš nūdienos pažvelgė ir jaunatviškai ją perskaitė bei įkūnijo scenoje Kupiškio kultūros centro Jaunimo teatro studija ir „Eilėraščio teatras“ (rež. Vilija Morkūnaitė), gyvais, aštriais ir laiko patikrintais prisiminimais dalinosi V. Kukulo mokytojos Genovaitė Vilčinskiene ir Pulcherija Jasaitienė bei projekto vadovė Lina Matiukaitė.

Panevėžio Gabrielės Petkevičaitės-Bitės viešoji biblioteka kvietė rokiškėnus į susitikimą, skirtą Lietuvos nacionalinės meno ir kultūros premijos laureatui, prozininkui Romualdui Granauskui (80-osioms gimimo metinėms). Klausydamiesi literatūros kritiko, eseisto Valentino Sventicko taiklių minčių pagal R. Granauską, „gerdami į save“ aktoriaus Vytauto Rumšos skaitomus rašytojo tekstus ir darniai į vakarą įsiliejusius rokiškėno dailininko Arūno Augučio prisiminimus, susirinkusieji žavėjosi rašytojo asmenybe ir talentu.

Gimtajame Rokiškio krašte viešėjo kraštietis poetas, Rokiškio-kultūros sostinės ambasadorius Rimgaudas Graibus, Rokiškio Juozo Keliuočio viešojoje ir Jūžintų kaimo bibliotekose pristatęs rinktinę „Didieji medžiai“. Knygos sutiktuvėse išraiškingai poeziją skaitė pats autorius, R. Graibaus poetinį pasaulį meistriškai savo balsu valdė aktorius Paulius Šironas, solidžią poeto kūrybą išsamiai apžvelgė literatūrologas Vilius Gužauskis.

Rokiškio miesto Kalėdų eglės įžiebimo dieną, vaikus ir jų tėvelius, laukiančius šventinio traukinuko, bibliotekos „Kiškių arbatinėje“ vaikų ir jaunimo skyriaus „kiškutės“ vaišino kvapnia žolelių arbata. Literatūros vingį užbaigė susitikimo su rašytoja Aldona Ruseckaite ir XII-ojo Rokiškio klasikinės muzikos festivalio, organizuojamo rokiškėnių seserų Zajančauskaičių, Rokiškio kultūros sostinės ambasadorių – Prancūzijoje gyvenančios smuikininkės Justinos ir Lietuvoje kuriančios pianistės Simonos– jungtis. Baltą bibliotekos pianiną virtuoziškai valdė M. K. Čiurlionio menų mokykloje besimokantys jaunieji atlikėjai,– iš Pandėlio miesto kilusi tarptautinių konkursų laureatė Viktorija Vorobjovaitė ir garsiojo kompozitoriaus Eduardo Balsio vaikaitis Jonas Benjaminas Balsys. Po susitikimo savo kūrybos gerbėjams ilgai autografus dalino 15-os įvairių žanrų autorinių knygų rašytoja, poetė, prozininkė, muziejininkė, Lietuvos Respublikos Vyriausybės kultūros ir meno premijos laureatė Aldona Ruseckaitė, ypatingą dėmesį renginio metu skyrusi naujausiai knygai „Padai pilni vinių“ apie poetę Salomėją Nėrį.

KULTŪROS SOSTINĖS PLIUS PROGRAMA RAJONE – „KELIONĖ LITERATŪRINIAIS NEMUNĖLIO VINGIAIS“

Literatūros vingis per visą rajoną vingiavo su Kultūros sostinės pliuso ženklu. Prasidėjo nuo Nemunėlio ištakų, esančių netoli Sėlynės kaimo, pakvietęs į Sėlynės kaimo biblioteką, kur vyko vakaras su užburiančia Vilijos Radvilės bei Oksanos Sadauskienės koncertine programa. Rokiškėnų literatų kūrybinės drobės“ (Vida Papaurelienė, Danutė Mažeikienė, Zita Mironienė, Tatjana Pliuškienė ir Stanislava Kabutavičienė) buvo tapomos Konstantinavos kaimo bibliotekoje, skambant Pandėlio kultūros centro dainininkų, vadovaujamų Jūratės Bagužienės, atliekamoms dainoms. Čiobreliais pakvipo poezijos šventė Panemunyje, o Laibgaliuose vyko tradicinis, XIV-asis poezijos ir dainų rudenėlis, skirtas šviesaus atminimo poetei Elenai Mezginaitei ir ilgametei Laibgalių kaimo bibliotekininkei, rudenėlio sumanytojai Aldonai Balčiūnienei. Renginyje pristatyta bendruomenės (pagal Rokiškio Juozo Keliuočio viešosios bibliotekos projektą „Literatūriniais Rokiškio krašto keliais“) parengta muzikinė kompozicija „Aukštaitijos žvaigždė – Elena Mezginaitė“ (rež. Vanda Cicika, muz. Jonas Kepenio), apie A. Balčiūnienę, jos bičiulystę su poete E.Mezginaite pasakojo Aldonos dukra Vilma, poeziją skaitė rajono literatės Vida Papaurėlienė, Irena Varnienė, Danutė Mažeikienė ir Gražina Pitrėnienė, savo kūrybos dainas ir dainą pagal E. Meginaitės eiles atliko jūžintiškė Raminta Rimiškytė. Aleksandravėliečiai dėliojo „Rudens mozaiką“ iš poezijos ir dainų, kurias atliko Rokiškio Rudolfo Lymano mokyklos mokytoja Laima Bieliūnienė ir ansamblis „Gelmės“ bei Aleksandravėlės kultūros namų vokalinis instrumentinis ansamblis „Šypsena“ (vad. Jurgita Raugienė). Mozaiką sušildė Kriaunų kaimo bibliotekos vyresn. bibliotekininkės Rasos Striungytės, kilusios iš Aleksandravėlės kaimo, veltinių paroda. Literatūrinis-muzikinis vakaras „Kai rudenį pradeda lyti...“, vykęs Panemunėlio glžk. stoties bibliotekoje, gaubė jaukumu ir šiluma. Pasak vietos bibliotekininkės Jūratės Morkūnienės, gausus būrys susirinko „ne vien dėl byrančių lašų iš dangaus“, čia vingiavo skambi dzūkiška (dainų autorė ir atlikėja Akvilė Vervečkaitė-Rubikienė ir poetas Juozas Žitkauskas) ir vietos tarmė (Danutė Mažeikienė, Jonas Balaišis ir Valentinas Morkūnas). „Laiškus rudeniui“ Juodupės mstl. bibliotekoje rašė Juodupės krašto kūrėjai (Sigita Šimanauskienė, Genė Janušienė, Valerija Pupelytė Kovalevskaja, Gražina Vilčinskienė, Dainora Mineikienė).  Violeta Butėnienė skaitė kraštiečių Pranciškaus Vėtos, Jono Kanopos, Ritos Kastėnaitės Skeirienės eiles, Danutė Marcijonienė – Mingailos Rastenio ir Dainoros Kanopaitės Raudonienės eiles. Bibliotekininkės pasidžiaugė Albino Sakapilvio ir Rimanto Ražinsko kūryba. Vakaras skambėjo Lukštų KC terceto balsais (vad. Gražina Dapkuvienė). Kamajų bendruomenės namuose krintančiais lapais beldėsi prisiminimai, poezija ir dainos. Su kraštietės Alės Rūtos gyvenimu ir kūryba supažindino bendruomenės parengta programa (pagal Rokiškio Juozo Keliuočio viešosios bibliotekos projektą „Literatūriniais Rokiškio krašto keliais“) „Išeivijos rašytoja Alė Rūta“ (rež. Sigita Gasiūnienė), apie mamos kūrybą kalbėjo ir jos knygas kaimo bibliotekai dovanojo dukra Vijolė Arbas, eilėraštį, skirtą A. Strazdui, perskaitė šetekšnietė Danutė Mažeikienė. Anykščių menininkų asociacijos autorinių dainų ir poezijos grupė „Vyriškas požiūris“ (Stanislovas Aglinskas, Gintautas Eimanavičius, Žilvinas Pranas Smalskas) svaigino dainomis ir poezija. „Rudeninė poezijos ir muzikos tėkmė nuo Nemunėlio iki Lėvens ir Kupiškio marių“ liejosi Martynonių kaimo bendruomenės namuose. Laiškus, atklydusius iš praeities, išdainavo dainuojamosios poezijos atlikėja Aldutė Lučinskaitė iš Ukmergės, Daiva ir Regina Lukošiūnienės  skaitė laiškus apie kraštiečius poetus Valeriją Inčiūraitę ir Kazį Praną Inčiūrą, dailininką Petrą Kiaulėną, liaudies skulptorių Lionginą Šepką, mokytoją Stanislovą Riautą, gyvenusius palei  Lėvens upę. Poeziją skaitė svečiai – Danutė  Mažeikienė, Vida Papaurelienė, Gražina Pitrėnienė ir Jūratė Degterenkienė – ir saviškiai – Verutė  Masilionienė (Lailūnų km.) ir Rimantas Valentas (Obelių km., Pandėlio sen.), šventinę programą pagal poetų Pauliaus Širvio, Danutės Mažeikienės ir kt. poetų eiles atliko Rokiškio vaikų lopšelio – darželio  „Varpelis“ vokalinė instrumentinė grupė (vad. Jurgita Raugienė). Kupiškio rajono Virbališkių kaimo bibliotekininkė Lidija Mačiulienė pristatė iliustracijų parodą pagal Urbonienės knygą „Užupečkio paveikslaliai“  ir skaitė eiles kupiškietiška tarme. Bajorų kaimo bendruomenės namuose pristatyta programa „Linksminkimos“ (rež. Nijolė Čirūnienė, atlikėjai – Bajorų kultūros centro Mėgėjų teatras „Šnekutis“), skirta liaudies dainiui Antanui Vienažindžiui (pagal Rokiškio Juozo Keliuočio viešosios bibliotekos projektą „Literatūriniais Rokiškio krašto keliais“), liejosi eilės Rokiškiui ir kiškiui (Danutė Mažeikienė, Alė Kazlauskienė, Gražina Pitrėnienė, Zita Mironienė, Sigita Šimanauskienė). Rokiškio krašto poetų kūrybą skaitė Nijolė Čelkienė, Zita Gilienė ir Obelių seniūnijos bibliotekininkės (Ritė Gernienė, Dovilė Šimėnaitė, Gražina Deksnienė, Onytė Krivilevičienė), vingiavo dainos (Egidijus Kundrotas ir Rokiškio Juozo Tumo-Vaižganto gimnazijos jaunimo ansamblis). Susirinkusieji grožėjosi Danutės Šmagorienės rankomis sukurta rože, o drobėje visų šventės dalyvių tapybiniais potėpiais „pražydo“ Vienužio Rožė. Kriaunų muziejuje lizdą suko, „reiškė, giedojo ir linksmino“ bendruomenės programa „Skrajojantis Sartų sūnus“ (mintis Audronės Telšinskienės, muzika Alvydo Fijalkausko) ir visų dalyvių rankose teptuką valdė kūrybos performansas, nutūpęs drobėje strazdeliu. Šiltas ir jaudinantis priešadventinis vakaras sutiktas su Panemunėlio krašto žmonėmis, su jų parengta programa, skirta šio krašto šviesuolei, lietuvybės puoselėtojai, pirmajai beletristei rašytojai Lietuvoje – Liudvikai Didžiulienei-Žmonai (rež. Audronė Šakalienė).

PAŽINTIS SU LITERATŪRINIU ROKIŠKIO KRAŠTO KELIU IR KRAŠTO KŪRĖJAIS

Biblioteka kvietė keliauti Knygos keliu „Nuo žąsies plunksnos iki Nacionalinių premijų laureatų“ bei Literatūriniu Rokiškio krašto keliu – savarankiškai aplankant rajone esančias įženklintas vietas, sietinas su krašto literatūrinio žodžio kūrėjais, taip pat keliauti virtualiai (<http://virtualusgidas.lt/rokiskio_krastas/> <https://www.rokiskis.rvb.lt/viktorina/Rokiskis.html>). Bibliotekos lankytojams atvertos Kraštiečių rankraščių bei Juozo ir Alfonso palikimo studijų centro ekspozicijos ir fojė veikiančių stendinių parodų ciklas, skirtas lietuvių kalbai ir mūsų krašto kalbininkams, Juozui Tumui-Vaižgantui, Alfonsui ir Juozui Keliuočiams, Elenai Mezginaitei, Rokiškio krašto kultūros žurnalui „Prie Nemunėlio“ ir Liudo Dovydėno premijos laureatams.

LITERATŪRINIAI RENGINIAI RAJONE

Literatūros mėnuo mažesniu ar didesniu renginiu paminėtas visose rajono bibliotekose nuo „Kiškio pyragų dienos“ ir mažųjų skaitytojų pažinčių su knygelėmis, per filmų peržiūras, kraštiečių kūrėjų literatūrinius skaitymus ir naujų knygų sutiktuves, per kaimų buvusių ir dabartinių gyventojų kultūrinus susitikimus. Obelių miesto bibliotekoje literatūrine kelione „Obeliai – įgimtas pasaulio vaizdas“,paminėtos Nacionalinės kultūros ir meno bei Juozo Keliuočio literatūrinių premijų laureatės, prozininkės, kraštietės Vandos Juknaitės 70-osios gimimo metinės.

„Rokiškis – Lietuvos kultūros sostinė“ renginiai baigėsi, titulas iškilmingai perduotas Trakams, tačiau kultūra iš Rokiškio niekur neišėjo – ji gyvena mūsų darbuose ir mumyse visuose.

Publikuota 2019 12 15